Մի քանի օր առաջ Բրյուսելյան իր անդրանիկ այցի օրակարգի առնչությամբ Փաշինյանն ասել էր. «ՆԱՏՕ-ի շրջանակներում խաղաղապահ առաքելություններ ենք իրականացնում, եւ միջոցառումն էլ այդ առաքելությանն է նվիրված: Իսկ ԵՄ շրջանակներում օրակարգը մեր երկկողմ հարաբերությունների խնդիրն է, մեր կնքած պայմանագրերի իրագործման եւ հետագա համագործակցության խնդիրը»: ՀՀ վարչապետի այցի նախօրեին որոշ պարզաբանումներ էր տվել նաեւ ՆԱՏՕ-ի գլխավոր քարտուղարի քաղաքական հարցերով փոխտեղակալ Ջեյմս Ափաթուրայը: Նա հայտարարել էր, որ ցանկանում են է՛լ ավելի խորացնել հարաբերությունները Հայաստանի հետ եւ պատրաստակամ են աջակցել Փաշինյանի կառավարությանը՝ սկսած բարեփոխումներն ընդարձակելու հարցում: Ափաթուրայը նաեւ պնդել էր, որ Հայաստանի վարչապետը մասնակցելու է Հյուսիսատլանտյան դաշինքի՝ Բրյուսելում նախատեսված գագաթաժողովին: Ազգային ժողովի արտաքին հարաբերությունների հանձնաժողովի ղեկավար, ՀՀԿ-ական Արմեն Աշոտյանը ֆեյսբուքյան իր էջում վարչապետին հորդորում էր չմասնակցել ՆԱՏՕ-ի գագաթաժողովին, եթե դրա կողմից ընդունվելիք վերջնական փաստաթղթում լինեն Հայաստանին հետաքրքրող հարցերի վերաբերյալ կտրուկ ձեւակերպումներ: Քաղաքական մեկնաբան Հակոբ Բադալյանի կարծիքով՝ ՆԱՏՕ-ի հետ Հայաստանի հարաբերությունների սերտացումը Ռուսաստանը բացահայտ չի ողջունի, բայց չի էլ խոչընդոտի. «Հատկապես հիմա, երբ մենք տեսնում ենք, որ Ադրբեջանը ռազմական հռետորաբանության, ագրեսիվության նոր ալիք է ապրում: Եվ այս տեսանկյունից, բացի Ռուսաստանից, մենք շատ անելիք ու աշխատանք ունենք ՆԱՏՕ-ի հետ՝ որպես մեր անվտանգության մեկ այլ կարեւորագույն բաղադրիչի»,- ասել է մեկնաբանը՝ հավելելով, որ հանրային աջակցություն վայելող Հայաստանի նոր իշխանությունը կարող է երկու ուղղությամբ էլ զարգացնել հարաբերությունները: